ΚΑΝΟΝΙΣΜΟΣ (ΕΚ) αριθ. 2451/95 ΤΗΣ ΕΠΙΤΡΟΠΗΣ της 19ης Οκτωβρίου 1995 για την έναρξη έρευνας σχετικά με την καταστρατήγηση των μέτρων αντιντάμπινγκ που επιβάλλει ο κανονισμός (ΕΟΚ) αριθ. 2861/93 για τις εισαγωγές ορισμένων μαγνητικών δίσκων (μικροδίσκων 3,5″) καταγωγής Ιαπωνίας, Ταϊβάν και Λαϊκής Δημοκρατίας της Κίνας με τις εισαγωγές ορισμένων μαγνητικών δίσκων (μικροδίσκων 3,5″) καταγωγής Καναδά, Χονγκ-Κογκ, Ινδίας, Ινδονησίας, Μακάο, Μαλαισίας, Φιλιππίνων, Σιγκαπούρης και Ταϊλάνδης, και την καταγραφή αυτών των εισαγωγών

Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη για την ίδρυση της Ευρωπαϊκής Κοινότητας,

τον κανονισμό (ΕΚ) αριθ. 3283/94 του Συμβουλίου της 22ας Δεκεμβρίου 1994 για την άμυνα κατά των εισαγωγών που αποτελούν αντικείμενο ντάμπινγκ εκ μέρους χωρών μη μελών της Ευρωπαϊκής Κοινότητας (1), όπως τροποποιήθηκε τελευταία από τον κανονισμό (ΕΚ) αριθ. 1251/95 (2), και ιδίως τα άρθρα 13 και 14,

Μετά από διαβουλεύσεις με τη συμβουλευτική επιτροπή,

Εκτιμώντας ότι:

Α. ΑΙΤΗΣΗ

(1) Η Επιτροπή έλαβε αίτηση σύμφωνα με το άρθρο 13 παράγραφος 3 του κανονισμού (ΕΚ) αριθ. 3283/94 (που στο εξής καλείται «βασικός κανονισμός») για τη διεξαγωγή έρευνας σχετικά με την καταστρατήγηση, κατά τους ισχυρισμούς, των δασμών αντιντάμπινγκ που επιβλήθηκαν με τον κανονισμό (ΕΟΚ) αριθ. 2861/93 του Συμβουλίου (3) στις εισαγωγές ορισμένων μαγνητικών δίσκων (μικροδίσκοι 3,5″) καταγωγής Ιαπωνίας, Ταϊβάν και Λαϊκής Δημοκρατίας της Κίνας από τις εισαγωγές μικροδίσκων 3,5″ καταγωγής Καναδά, Χονγκ-Κογκ, Ινδίας, Ινδονησίας, Μακάο, Μαλαισίας, Φιλιππίνων, Σιγκαπούρης και Ταϊλάνδης, και την καταγραφή αυτών των εισαγωγών από τις τελωνειακές αρχές σύμφωνα με το άρθρο 14 παράγραφος 5 του βασικού κανονισμού, καθώς και την επέκταση, εφόσον είναι σκόπιμο, των παραπάνω δασμών αντιντάμπινγκ στις εισαγωγές (μικροδίσκων 3,5″) από τις τελευταίες αυτές χώρες.

Β. ΑΙΤΩΝ

(2) Η αίτηση υποβλήθηκε από την επιτροπή ευρωπαίων κατασκευαστών δισκετών (Diskma).

Γ. ΠΡΟΪΟΝ

(3) Το εν λόγω προϊόν είναι μικροδίσκοι 3,5″, που χρησιμοποιούνται για την εγγραφή και αποθήκευση κωδικοποιημένων ψηφιακών πληροφοριών και κατατάσσεται επί του παρόντος στον κωδικό ΣΟ ex 8523 20 90. Ο κωδικός αυτός αναφέρεται μόνο πληροφοριακά και δεν έχει δεσμευτική επίπτωση στην κατάταξη του προϊόντος.

Δ. ΑΠΟΔΕΙΚΤΙΚΑ ΣΤΟΙΧΕΙΑ

(4) Η αίτηση περιέχει αρκετά αποδεικτικά στοιχεία ώστε να πληρούνται οι όροι του άρθρου 13 παράγραφος 1 του βασικού κανονισμού, για το γεγονός ότι οι δασμοί αντιντάμπινγκ στις εισαγωγές μικροδίσκων 3,5″ καταγωγής Λαϊκής Δημοκρατίας της Κίνας και Ταϊβάν καταστρατηγούνται από τις εισαγωγές καταγωγής των χωρών που απαριθμούνται παραπάνω στην αιτιολογική σκέψη 1.

(5) Τα στοιχεία είναι τα ακόλουθα:

α) Έχει συναφθεί σαφής μεταβολή του τύπου συναλλαγών μεταξύ των εν λόγω χωρών και της Κοινότητας. Παραδείγματος χάρη, το μερίδιο αγοράς που εκπροσωπούν οι εισαγωγές από τις χώρες τις οποίες αφορά η αίτηση αυξήθηκε από 21 % το 1992 σε 36 % το 1994. Τα αντίστοιχα στοιχεία για τη Λαϊκή Δημοκρατία της Κίνας και την Ταϊβάν δείχνουν αντίστροφα σχεδόν ίση μείωση 7 οι προσωρινοί δασμοί επιβλήθηκαν στις εισαγωγές από αυτές τις χώρες τον Απρίλιο του 1993, και το μερίδιο αγοράς που εκπροσωπούν οι εν λόγω εισαγωγές μειώθηκε από 20 % το 1992 σε 4 % το 1994.

Αυτή η μεταβολή του τύπου συναλλαγών οφείλεται, κατά τους ισχυρισμούς, σε μία πρακτική για την οποία δεν υφίσταται ικανός αποχρών λόγος ή άλλη οικονομική δικαιολογία, πλην της επιβολής δασμών αντιντάμπινγκ. Προβάλλεται ο ισχυρισμός ότι οι ενέργειες στις προαναφερθείσες χώρες συνίσταται κυρίως στη μεταφόρτωση μικροδίσκων 3,5″ που κατασκευάζονται στη Λαϊκή Δημοκρατία της Κίνας και στην Ταϊβάν. Δεδομένου ότι η παραγωγή εξακολουθεί να γίνεται σε αυτές τις χώρες, η πρόσθετη μεταφόρτωση δεν θα χρησίμευε σε τίποτα άλλο παρά στην αύξηση του κόστους. Η μόνη δικαιολογία για την πρόσθετη αυτή ενέργεια είναι, κατά τους ισχυρισμούς, η πραγματοποίηση κάποιας δευτερεύουσας λειτουργίας (επίθεση ετικετών, εκ νέου συσκευασία) στη χώρα μεταφόρτωσης, με σκοπό να αποδοθεί καταγωγή για την οποία δεν προβλέπονται δασμοί αντιντάμπινγκ.

β) Εξάλλου προβάλλεται ο ισχυρισμός ότι οι επανορθωτικές συνέπειες των δασμών αντιντάμπινγκ παρακάμφθηκαν όσον αφορά τις τιμές και τις ποσότητες των υπό εξέταση εισαγωγών. Σκοπός των δασμών αντιντάμπινγκ για τους μικροδίσκους 3,5 ιντσών καταγωγής Ιαπωνίας, Ταϊβάν και Λαϊκής Δημοκρατίας της Κίνας ήταν η αύξηση των τιμών κατά ένα ποσοστό απαραίτητο για την κατάργηση της επιζήμιας πρακτικής ντάμπινγκ.

Αυτό, κατά τη γνώμη του αιτούντα, δεν συνέβη. Οι τιμές εισαγωγής μειώθηκαν γενικά από 18 Ecu ανά χιλιόγραμμο πριν την επιβολή δασμών αντιντάμπινγκ το 1993 σε 13 Ecu το 1994. Αυτή η τάση είναι ακόμα εμφανέστερη στις εισαγωγές από τις χώρες όπου γίνεται, κατά τον ισχυρισμό, η εν λόγω καταστρατήγηση.

γ) Τέλος, προβάλλεται ο ισχυρισμός ότι οι εισαγωγές από τις χώρες τις οποίες αφορά η αίτηση αποτελούν αντικείμενο ντάμπινγκ σε σχέση με την κανονική αξία που είχε καθοριστεί προηγουμένως. Η συνεχής πτώση των τιμών εισαγωγής και τα στοιχεία που υποβάλλονται στο πλαίσιο της αίτησης ενισχύουν τον ισχυρισμό ότι, σε όλες τις περιπτώσεις, οι τιμές εξαγωγής από τις εν λόγω χώρες είναι χαμηλότερες από τις κανονικές αξίες που είχαν καθοριστεί αρχικά για την Ιαπωνία, την Ταϊβάν και τη Λαϊκή Δημοκρατία της Κίνας .

Ε. ΔΙΑΔΙΚΑΣΙΑ

(6) Βάσει των αποδεικτικών στοιχείων που περιέχονται στην αίτηση, η Επιτροπή συμπέρανε ότι τα αποδεικτικά στοιχεία είναι αρκετά ώστε να δικαιολογούν την έναρξη διαδικασίας σύμφωνα με το άρθρο 13 παράγραφος 3 του βασικού κανονισμού, και την καταγραφή των εισαγωγών από τις χώρες που αποτελούν αντικείμενο έρευνας σύμφωνα με το άρθρο 14 παράγραφος 5 του παρόντος κανονισμού.

i) Ερωτηματολόγια (7) Για να εξασφαλίσει τις πληροφορίες που θεωρεί απαραίτητες για την έρευνά της, η Επιτροπή θα αποστείλει ερωτηματολόγιο στους εξαγωγείς που αναφέρονται στην αίτηση και, εφόσον κρίνεται σκόπιμο, στους συνδεόμενους εισαγωγείς. Παράλληλα, θα αποσταλεί αντίγραφο του ερωτηματολογίου σε όλες τις γνωστές αντιπροσωπευτικές ενώσεις εξαγωγέων. Μπορούν ενδεχομένως να ζητηθούν πληροφορίες από τους κοινοτικούς παραγωγούς.

(8) Πρέπει να ζητηθεί από τους εξαγωγείς στις χώρες τις οποίες αφορά η έρευνα να έρθουν αμέσως σε επαφή με την Επιτροπή για να μάθουν εάν συμπεριλαμβάνονται στον κατάλογο της αίτησης. Οι αρχές των εξαγουσών χωρών θα ενημερωθούν για τους εξαγωγείς που αναφέρονται στην αίτηση. Οι εξαγωγείς που δεν αναφέρονται στην αίτηση, διότι δεν είναι γνωστοί, πρέπει να ζητήσουν αντίγραφο του ερωτηματολογίου το συντομότερο δυνατόν, δεδομένου ότι υπόκεινται επίσης στην προθεσμία που καθορίζει ο παρών κανονισμός. Οποιαδήποτε αίτηση για ερωτηματολόγια πρέπει να υποβάλλεται γραπτά στην παρακάτω διεύθυνση, και θα πρέπει να αναφέρει το όνομα, τη διεύθυνση, το τηλέφωνο και τους αριθμούς τελεφάξ ή τέλεξ του αιτούντος.

ii) Πιστοποιητικά μη καταστρατήγησης (9) Σύμφωνα με το άρθρο 13 παράγραφος 4 του βασικού κανονισμού, η χορήγηση πιστοποιητικών για την απαλλαγή των εισαγωγών του εν λόγω προϊόντος από την καταγραφή ή τη λήψη μέτρων μπορεί να επιτραπεί στην περίπτωση που η εισαγωγή δεν αποτελεί καταστρατήγηση.

Η Επιτροπή θα εξετάσει τις αιτήσεις για αυτά τα πιστοποιητικά υπό την προϋπόθεση ότι έχουν υποβληθεί εντός της προθεσμίας που καθορίζει ο παρών κανονισμός και συνοδεύονται από πλήρη απάντηση στο ερωτηματολόγιο που αναφέρεται παραπάνω στην αιτιολογική σκέψη 7.

ΣΤ. ΧΡΟΝΙΚΑ ΟΡΙΑ

(10) Για λόγους σωστής διαχείρισης, θα πρέπει να καθοριστεί προθεσμία εντός της οποίας τα ενδιαφερόμενα μέρη, υπό την προϋπόθεση ότι μπορούν να αποδείξουν ότι είναι πιθανόν να επηρεαστούν από τα αποτελέσματα της έρευνας, μπορούν να γνωστοποιήσουν τις απόψεις τους γραπτά και να παράσχουν αποδεικτικά στοιχεία. Θα πρέπει επίσης να καθοριστεί προθεσμία εντός της οποίας τα ενδιαφερόμενα μέρη θα μπορούν να ζητήσουν γραπτά να γίνουν δεκτά σε ακρόαση και να αποδείξουν ότι υπάρχουν ιδιαίτεροι λόγοι γι' αυτό. Επιπλέον, πρέπει να οριστεί ότι στις περιπτώσεις που ένα ενδιαφερόμενο μέρος αρνηθεί την πρόσβαση ή κατ' άλλο τρόπο δεν παράσχει τις απαραίτητες πληροφορίες εντός της προθεσμίας, ή εσκεμμένα παρεμποδίζει την έρευνα, μπορούν να συναχθούν προσωρινά ή τελικά αποτελέσματα, θετικά ή αρνητικά, σύμφωνα με το άρθρο 18 του κανονισμού (ΕΚ) αριθ. 3283/94, με βάση τα διαθέσιμα στοιχεία,

ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:

Άρθρο 1

Αρχίζει η έρευνα σύμφωνα με το άρθρο 13 παράγραφος 3 του κανονισμού (ΕΚ) αριθ. 3283/94 σχετικά με τις εισαγωγές ορισμένων μαγνητικών δίσκων (μικροδίσκοι 3,5″) που υπάγονται στον κωδικό ΣΟ ex 8523 20 90, καταγωγής Καναδά, Χονγκ-Κογκ, Ινδίας, Ινδονησίας, Μακάο, Μαλαισίας, Φιλιππίνων, Σιγκαπούρης και Ταϊλάνδης.

Άρθρο 2

Οι τελωνειακές αρχές καλούνται, σύμφωνα με το άρθρο 14 παράγραφος 5 του κανονισμού (ΕΚ) αριθ. 3283/94, να λάβουν τα κατάλληλα μέτρα για την καταγραφή των εισαγωγών που προσδιορίζονται στο άρθρο 1 με σκοπό να εξασφαλιστεί ότι αν οι δασμοί αντιντάμπινγκ που εφαρμόζονται στις εισαγωγές του εν λόγω προϊόντος καταγωγής Ιαπωνίας, Ταϊβάν και Λαϊκής Δημοκρατίας της Κίνας επεκταθούν στις εισαγωγές που αναφέρονται στο άρθρο 1, μπορούν να εισπραχθούν από την ημερομηνία αυτής της καταχώρησης.

Η καταγραφή παύει να ισχύει εννέα μήνες από την ημερομηνία ενάρξεως ισχύος του παρόντος κανονισμού.

Τα προϊόντα δεν αποτελούν αντικείμενο καταγραφής εάν συνοδεύονται από τελωνειακό πιστοποιητικό που έχει εκδοθεί σύμφωνα με το άρθρο 13 παράγραφος 4 του κανονισμού (ΕΚ) αριθ. 3283/94.

Άρθρο 3

Για να ληφθούν υπόψη τα διαβήματά τους κατά τη διάρκεια της έρευνας, τα ενδιαφερόμενα μέρη πρέπει να γνωστοποιήσουν γραπτά τις απόψεις τους και να υποβάλουν πληροφορίες εντός 37 ημερών από την ημερομηνία διαβίβασης του εν λόγω κανονισμού στις αρχές των εξαγουσών χωρών. Τα ενδιαφερόμενα μέρη μπορούν επίσης να γίνουν δεκτά σε ακρόαση από την Επιτροπή και να υποβάλουν αίτηση για πιστοποιητικό μη καταστρατήγησης σύμφωνα με το άρθρο 13 παράγραφος 4 του κανονισμού (ΕΚ) αριθ. 3283/94 εντός της ίδιας προθεσμίας. Η διαβίβαση του παρόντος κανονισμού στις αρχές των εξαγουσών χωρών θα θεωρηθεί ότι πραγματοποιήθηκε την τρίτη ημέρα μετά τη δημοσίευσή του.

Οποιαδήποτε πληροφορία σχετικά με αυτό το θέμα ή αίτηση για ακρόαση πρέπει να αποστέλλεται στην ακόλουθη διεύθυνση:

Ευρωπαϊκή Επιτροπή Γενική Διεύθυνση Εξωτερικών Οικονομικών Σχέσεων (Division I.C.2),

Attn. Mr. A.J. Stewart,

CORT 100 4/44,

rue de la Loi/Wetstraat 200,

B-1049 Βρυξέλλες (1).

Άρθρο 4

Ο παρών κανονισμός αρχίζει να ισχύει την επόμενη ημέρα από τη δημοσίευσή του στην Επίσημη Εφημερίδα των Ευρωπαϊκών Κοινοτήτων.

Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.

Βρυξέλλες, 19 Οκτωβρίου 1995.

Για την Επιτροπή Leon BRITTAN Αντιπρόεδρος